Pakuotės lapelis: informacija vartotojui

VINPOCETINE COVEX 5 mg tabletės
Vinpocetinas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
Neišmeskite šio lapelio, nes vėl gali prireikti jį perskaityti.
Jeigu kiltų daugiau klausimų, kreipkitės į gydytoją arba vaistininką.
Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
Jeigu pasireiškė sunkus šalutinis poveikis arba pastebėjote šiame lapelyje nenurodytą šalutinį poveikį, pasakykite gydytojui arba vaistininkui. Žr. 4 skyrių.

Apie ką rašoma šiame lapelyje?

1.	Kas yra VINPOCETINE COVEX ir kam jis vartojamas
2.	Kas žinotina prieš vartojant VINPOCETINE COVEX 
3.	Kaip vartoti VINPOCETINE COVEX 
4.	Galimas šalutinis poveikis
5.	Kaip laikyti VINPOCETINE COVEX 
6.	Pakuotės turinys ir kita informacija


1. Kas yra VINPOCETINE COVEX ir kam jis vartojamas 

VINPOCETINE-COVEX priklauso taip vadinamųjų nootropinių vaistų grupei. 
VINPOCETINE-COVEX vartojamas tik paskyrus gydytojui.
VINPOCETINE-COVEX vartojamas vyresnio amžiaus žmonių psichikos ar nervų sistemos sutrikimo simptomų, atsiradusių dėl smegenų kraujotakos nepakankamumo, mažinimui.


2. Kas žinotina prieš vartojant VINPOCETINE COVEX 

VINPOCETINE COVEX vartoti negalima:

-	jeigu yra alergija vinpocetinui arba bet kuriai pagalbinei šio vaisto medžiagai (jos išvardytos 6 skyriuje). 
-	jei esate nėščia ar žindote kūdikį.
-	jeigu neseniai įvyko kraujo išsiliejimas į smegenis, taip pat kai padidėjęs vidinis kaukolės spaudimas galvos smegenyse.
-	VINPOCETINE COVEX negalima vartoti vaikams ir paaugliams iki 18 metų

Jeigu Jums atsirado odos išbėrimas, niežulys, dusulys, ištino veidas – būtina tuoj pat kreiptis į gydytoją, nes Jūs galite būti jautrus vaistui.

Įspėjimai ir atsargumo priemonės

Pasitarkite su gydytoju arba vaistininku prieš pradėdami vartoti VINPOCETINE COVEX.
Būtinai pasakykite gydytojui apie visas kitas ligas, kuriomis sergate (ypač jei sutrikusi širdies veikla ar yra pakitimų EKG). Ligoniams, sergantiems kuriuo nors minėtu sutrikimu, prieš VINPOCETINE COVEX vartojimą reikia kreiptis į gydytoją, kadangi reikės gydymo metu ligonį prižiūrėti. 
VINPOCETINE COVEX vartojantiems pacientams, kuriems yra pailgėjusio QT intervalo sindromas, taip pat tiems, kurie vartoja šį intervalą ilginančių preparatų, reikia periodiškai užrašyti EKG.
Turima nepakankamai duomenų apie preparato vartojimą vaikams.
Vaikams ir paaugliams
Jaunesniems nei 18 metų pacientams vaisto vartoti negalima.

Kiti vaistai ir VINPOCETINE COVEX 
Jei vartojate ar neseniai vartojote kitų vaistų arba dėl to nesate tikri, pasakykite gydytojui arba vaistininkui. 
Galima vinpocetino sąveika su kraujospūdį mažinančiais vaistais, vaistais nuo širdies ritmo sutrikimų (antiaritminiais), mažinančiais kraujo krešėjimą (antikoaguliantais) ir centrinę nervų sistemą veikiančiais vaistais. Vartojant vinpocetiną ir minėtus vaistus gydytojas turi stebėti paciento būklę.

Šis vaistas gali stiprinti metildopos poveikį, todėl gydymo VINPOCETINE COVEX tabletėmis metu gydytojas reguliariai matuoja kraujospūdį.

Nėštumo ir žindymo laikotarpis
VINPOCETINE COVEX nėščioms moterims ir žindyvėms vartoti negalima

Vairavimas ir mechanizmų valdymas 
Negalima atmesti galimybės, kad VINPOCETINE COVEX gali trikdyti budrumą ir gebėjimą vairuoti. Vaistą vartojantiems žmonėms patariama nevairuoti ir nevaldyti mechanizmų tol, kol gydytojas nenustatys, ar tai daryti galima.

VINPOCETINE COVEX sudėtyje yra laktozės. Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.


3.	Kaip vartoti VINPOCETINE COVEX 

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.

Suaugusieji pacientai
Pirmąsias 30 dienų rekomenduojama gerti po 1-2 tabletes (5-10 mg) tris kartus per parą. Vėliau, dozę galima sumažinti ir vartoti po 1 tabletę (5 mg) tris kartus per parą. Didžiausia paros dozė 30 mg vinpocetino.

Vaisto poveikis pasireiškia maždaug po savaitės, o stipriausias poveikis maždaug po 3 mėnesių.

Paprastai vaistas toleruojamas gerai, todėl jį galima vartoti ilgą laiką. Staiga nutraukus vinpocetino vartojimą, atoveiksmio efektas nepasireiškia.

Senyvi pacientai
Senyviems pacientams įprastai dozės keisti nereikia.

Ligoniai, kurie serga kepenų ar inkstų funkcijos sutrikimu
Ligoniams, sergantiems kepenų ar inkstų funkcijos sutrikimu, dozės keisti nereikia.

Vartojimas vaikams ir paaugliams
VINPOCETINE COVEX veiksmingumas vaikams ir paaugliams nebuvo tirtas. Jaunesniems nei 18 metų asmenims vaisto vartoti negalima. 

Vaisto perdozavus, gali atsirasti nepageidaujamas poveikis. Paprastai šis poveikis nėra pavojingas, tačiau, jiems atsiradus, reikia kreiptis į gydytoją.

Ką daryti pavartojus per didelę VINPOCETINE COVEX dozę?
Atsitiktinai išgėrus per didelę vaisto dozę, kreipkitės į gydytoją arba artimiausios ligoninės priėmimo skyrių.

Pamiršus pavartoti VINPOCETINE COVEX 
Negalima vartoti dvigubos dozės norint kompensuoti praleistą dozę.

Nustojus vartoti VINPOCETINE COVEX
Jeigu jaučiatės geriau, vaisto vartojimo nenutraukite tol, kol baigti gydymą nurodys gydytojas.
Jeigu kiltų daugiau klausimų dėl šio vaisto vartojimo, krepkitės į gydytoją arba vaistininką.


4. Galimas šalutinis poveikis 

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Dažniausias VINPOCETINE COVEX tablečių šalutinis poveikis, kuris pasireiškia nemažiau kaip 1 iš 1000 vaisto vartotojų, yra galvos skausmas, galvos svaigimas, sumažėjęs kraujospūdis, burnos džiūvimas, pykinimas, dispepsija (virškinimo sutrikimas) ir padidėjęs cholesterolio kiekis kraujyje.

Kai kuriems asmenims retai (nemažiau kaip 1 iš 10 000 vaisto vartotojų) gali sumažėti leukocitų (baltųjų kraujo ląstelių) ir trombocitų (kraujo plokštelių) kiekis kraujyje, sutrikti miegas, pasireikšti sujaudinimas, mieguistumas, svaigulys, sustingimas, atminties sutrikimas, regos nervo disko pakitimai, klausos sutrikimai, spengimas ausyse, širdies priepuolis, krūtinės angina, sulėtėjęs ar pagreitėjęs širdies susitraukimų dažnis, širdies laidžiosios sistemos sutrikimai, juntamas širdies plakimas, padidėjęs kraujospūdis, veido ir kaklo paraudimas, kojų venų uždegimas, pilvo skausmas, vidurių užkietėjimas, viduriavimas, vėmimas, odos paraudimas, sustiprėjęs prakaitavimas, odos niežėjimas, dilgėlinė, odos bėrimas, bendras nuovargis, karščio bangos. Taip pat retai gali pakisti kai kurie laboratoriniai rodmenys: padidėti trigliceridų koncentracija kraujyje, nusileisti elektrokardiogramos ST segmentas, sumažėti ar padidėti eozinofilų kiekis kraujyje ir pakisti kepenų fermentų aktyvumas.

Kai kuriems asmenims labai retai (mažiau kaip 1 iš 10 000 vaisto vartotojų) gali pasireikšti šis šalutinis poveikis: alergija, depresija, galūnių drebulys, traukuliai, akies junginės paraudimas, širdies ritmo sutrikimai, prieširdžių virpėjimas, kraujospūdžio nepastovumas, dantenų uždegimas, rijimo sutrikimas, odos uždegimas, nemalonūs jutimai krūtinėje, kūno temperatūros sumažėjimas. Labai retai gali pakisti kai kurie laboratoriniai rodmenys: sumažėti ar padidėti leukocitų kiekis kraujyje, sumažėti granuliocitų (grūdėtųjų leukocitų), eritrocitų (raudonųjų kraujo kūnelių) kiekis kraujyje, sutrumpėti trombino laikas, padidėti kūno svoris.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti VINPOCETINE COVEX 

Šį vaistą laikykite vaikams nepastebimoje ir nepasiekiamoje vietoje.
Šio vaisto laikymui specialių temperatūros sąlygų nereikalaujama.
Lizdinę plokštelę laikyti išorinėje dėžutėje, kad vaistas būtų apsaugotas nuo šviesos.

Ant dėžutės ir lizdinės plokštelės po “EXP” nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

VINPOCETINE COVEX sudėtis

-	Veiklioji medžiaga yra vinpocetinas. Kiekvienoje tabletėje yra 5 mg vinpocetino.
-	Pagalbinės medžiagos yra laktozė monohidratas, mažai pakeista hidroksipropilceliuliozė, magnio stearatas, talkas.

VINPOCETINE COVEX išvaizda ir kiekis pakuotėje

VINPOCETINE COVEX 5 mg tabletės yra baltos, disko formos, lygiu paviršiumi, kurio vienoje pusėje yra vagelė, o kitoje - įspaustas COVEX logotipas.
Vagelė skirta tik tabletei perlaužti, kad būtų lengviau nuryti, bet ne jai padalyti į lygias dozes.

VINPOCETINE COVEX 5 mg tabletės supakuotos į PVC/aliuminio lizdines plokšteles.
Kartono dėžutėje yra 25 arba 50 tablečių.

Gali būti tiekiamos ne visų dydžių pakuotės.

Registruotojas ir gamintojas 
Registruotojas
COVEX, S.A.
C/Acero 25 –Polígono Industrial Sur
28770 Colmenar Viejo 
Madrid
Ispanija

Gamintojas
COVEX, S.A.
C/Acero 25 –Polígono Industrial Sur
28770 Colmenar Viejo 
Madrid
Ispanija

arba

Industria Química y Farmacéutica VIR, S.A.
C/ Laguna 66, 68, 70 - Polígono Industrial Urtinsa II
28923 Alcorcón (Madrid) 
Ispanija


Šis pakuotės lapelis paskutinį kartą peržiūrėtas 2021-07-01.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/

